VDSS sklep Psp 249/2014
Datum: 2014-09-25T02:00:00.000+02:00
ecli: ECLI:SI:VDSS:2014:PSP.249.2014
sodisce: Višje delovno in socialno sodišče
oddelek: Oddelek za socialne spore
podrocje: CIVILNO PROCESNO PRAVO
institut: zavrženje vloge

## Jedro

Sodišče prve stopnje je izpodbijani sklep o zavrženju vloge izdalo po tem, ko je ugotovilo, da vložnik ni ravnal v skladu s sklepom, s katerim mu je naložilo, da navede toženo stranko, opredeli tožbeni zahtevek in predloži dokončno odločbo v izvirniku ali overjenem prepisu. Vložnik ni ustrezno dopolnil svoje vloge, tako da bi bila primerna za obravnavo in ni predložil dokončnega upravnega akta, zoper katerega se lahko vloži tožba. Zato je sodišče prve stopnje njegovo vlogo kot nepopolno pravilno zavrglo (peti odstavek 108. člena ZPP).

## Izrek

Pritožba se zavrne in se potrdi sklep sodišča prve stopnje.

## Obrazložitev

Sodišče prve stopnje je z izpodbijanim sklepom zavrglo vložnikovo vlogo, ki jo je sodišče prejelo dne 9. 12. 2013. Sodišče je ugotovilo, da je vloga nepopolna in s tem nesposobna za obravnavo.

Zoper sklep je neobrazloženo pritožbo vložil vložnik.

Pritožba ni utemeljena.

Pritožbeno sodišče je v skladu z drugim odstavkom 350. člena Zakona o pravdnem postopku (ZPP, Ur. l. RS, št. 26/99 s spremembami) v zvezi s prvim odstavkom 366. člena ZPP preizkusilo izpodbijani sklep. Pri tem je pazilo na bistvene kršitve določb pravdnega postopka, na katere mora paziti po uradni dolžnosti ter na pravilno uporabo materialnega prava. Ob tem preizkusu pritožbeno sodišče ni ugotovilo kršitev, na katere pazi po uradni dolžnosti.

Sodišče prve stopnje je izpodbijani sklep o zavrženju vloge izdalo po tem, ko je ugotovilo, da vložnik ni ravnal v skladu s sklepom opr. št. V Ps 3246/2013 z dne 12. 12. 2013, s katerim mu je sodišče med drugim naložilo, da navede toženo stranko, da opredeli tožbeni zahtevek ter da predloži dokončno odločbo v izvirniku ali overjenem prepisu. Vložnik je sicer na poziv sodišča odgovoril, vendar pa vloge ni popravil tako, da bi bila le-ta primerna za obravnavo. Sodišču tudi ni posredoval dokončne odločbe zoper katero je možno uveljavljati sodno varstvo, temveč je predložil prvostopenjsko odločbo Zavoda RS za zaposlovanje z dne 14. 11. 2012, prvostopenjski sklep Zavoda RS za zaposlovanje z dne 6. 12. 2012, prvostopenjsko odločbo Zavoda za pokojninsko in invalidsko zavarovanje Slovenije, Območna enota A. z dne 19. 9. 2013 in prvostopenjski sklep Zavoda za pokojninsko in invalidsko zavarovanje Slovenije, Območna enota A. z dne 29. 1. 2013. Zakon o delovnih in socialnih sodiščih (ZDSS-1, Ur. l. RS, št. 2/2004 in 10/2004) v prvem odstavku 72. člena določa, da se tožba vloži v 30 dneh od vročitve dokončnega upravnega akta. V prvem odstavku 73. člena pa je nadalje določeno, da če je tožba vložena zoper upravni akt, mora obsegati poleg sestavin, ki jih mora imeti vsaka vloga, tudi navedbo upravnega akta, zoper katerega je tožba vložena, tožbene razloge in zahtevek. Tožbi je treba priložiti tudi upravni akt v izvirniku ali overjenem prepisu.

Tudi po stališču pritožbenega sodišča, vložnik ni ustrezno dopolnil svoje vloge, tako da bi bila le-ta primerna za obravnavo. Sodišču tudi ni predložil dokončnega upravnega akta, zoper katerega se lahko vloži tožba. V tem primeru je torej sodišče prve stopnje pravilno postopalo, ko je njegovo vlogo kot nepopolno zavrglo. ZPP namreč v petem odstavku 108. člena določa, da če vložnik vloge ne popravi ali dopolni tako, da je primerna za obravnavo, jo sodišče zavrže. Glede na navedeno je pritožbeno sodišče na podlagi 2. točke 365. člena ZPP pritožbo kot neutemeljeno zavrnilo in potrdilo izpodbijani sklep sodišča prve stopnje.